ಕಲೆ ಉಳಿಸಿ ಬೆಳೆಸಿದ ಸೊಲಬಕ್ಕನವರ ಸವಣೂರ: 90ರ ದಶಕದಲ್ಲಿ ದೊಡ್ಡಾಟದ ತಂಡವನ್ನು ಕಟ್ಟಿಕೊಂಡು ಗ್ರಾಮಗಳಿಗೆ ಅಲೆಯುವ ಮೂಲಕ ಇಂದಿಗೂ ಉತ್ತರ ಕರ್ನಾಟಕದ ಜನಪದ ಕಲೆಯಾದ ದೊಡ್ಡಾಟ ಕಲೆಯನ್ನು ಜೀವಂತ ಉಳಿಸಿದ ಕೀರ್ತಿ ಸೊಲಬಕ್ಕನವರ ಅವರಿಗೆ ಸಲ್ಲುತ್ತದೆ ಎಂದು ಅಡವಿಸ್ವಾಮಿ ಮಠದ ಕುಮಾರ ಸ್ವಾಮೀಜಿ ತಿಳಿಸಿದರು. ಶ್ರೀ ಗುರು ಪುಟ್ಟರಾಜ ಕಲಾವಿದರ ಸಂಘದ ವತಿಯಿಂದ ಪಟ್ಟಣದ ಅಡವಿಸ್ವಾಮಿ ಮಠದಲ್ಲಿ ಏರ್ಪಡಿಸಿದ್ದ ಇತ್ತೀಚೆಗೆ ನಿಧನರಾದ ಡಾ. ಟಿ.ಬಿ.ಸೊಲಬಕ್ಕನವರ ಅವರ ಶ್ರದ್ಧಾಂಜಲಿ, ನುಡಿ ನಮನ ಕಾರ್ಯಕ್ರಮದ ಸಾನ್ನಿಧ್ಯ ವಹಿಸಿ ಮಾತನಾಡಿದರು. ಶ್ರೀ ಗುರು ಪುಟ್ಟರಾಜ ಕಲಾವಿದರ ಸಂಘದ ಅಧ್ಯಕ್ಷ ಡಾ. ಗುರುಮಹಾಂತಯ್ಯ ಆರಾಧ್ಯಮಠ ಅಧ್ಯಕ್ಷತೆ ವಹಿಸಿ ಮಾತನಾಡಿ, ಕಲಾವಿದರಿಗೆ ಸೂಕ್ತ ಮಾರ್ಗದರ್ಶಕರಾಗಿ ಜನಪದ ಕಲೆಯ ಉಳಿವಿಗೆ ಶ್ರಮಿಸಿದ ಕಾಯಕಯೋಗಿ ಸೊಲಬಕ್ಕನವರ ಎಂದರು. ಅವರ ಆಶಯದಂತೆ ಕಲಾವಿದರು ಜನಪದ ಕಲೆಯ ಉಳಿವಿಗೆ ಶ್ರಮಿಸಬೇಕು ಎಂದು ಹೇಳಿದರು. ಸಂಘದ ಕಾರ್ಯದರ್ಶಿ ವೀರಯ್ಯ ಸಂಕಿನಮಠ ಪ್ರಾಸ್ತಾವಿಕವಾಗಿ ಮಾತನಾಡಿದರು. ಪದಾಧಿಕಾರಿಗಳಾದ ಡಾ. ಪ್ರಕಾಶ ಮುರಡಿ, ವೀರಪ್ಪ ಎಲಿವಾಳ, ಜ್ಯೋತಿ ಆರಾಧ್ಯಮಠ, ಲಲಿತಾ ಸಂಕೀನಮಠ, ಮಲ್ಲಮ್ಮ ತಿಮ್ಮೇನಳ್ಳಿ ಇದ್ದರು.